魏风初集试新茶分得删字
卜金锡 (Qing)
我生嗜饮过于食，放情茶酒无所闲。聊复一樽与一碗，坐消阨塞开愁颜。沉酣几欲倾家酿，采掇常思穷厓攀。迩来食贫罕兼给，酒或未废茶则悭。徒然雷雨满盈后，垂涎蒙顶丹丘山。宝耕老仙近八十，杖履轻适心高閒。手摘蓓蕾注磁素，旗枪入眼何斑斑。时值谢庭集子弟，不惜珍物群为颁。迥如海外穆陀叶，一吸灵液生玄关。长安贵人知何许，滇茶浓液色俱殷。若令鲜白见此品，酬之当有金数锾。乃畏郡斋减风格，招邀逸叟尝始娴。因而啖啜频见及，亦将涤我肠愚顽。昔闻陆羽诸具列鹾簋，弃掷真味如草菅。甘馨岂容他物点，虽祀为神经可删。又闻宋元以前皆碎碾，制成小饼龙凤环。人工漫添天趣损，生新之质全应艰。何似先春探紫笋，贮烹得候香逾兰。我今对此慰夙好，俯窥仰拟殊自憪。云影徘徊历晴树，交枝藻荇横澄湾。愧谢玉川走笔赠，但觉习习风生两腋间。